CELEX: 62016CN0177
Language: et
Date: 2016-03-29 00:00:00
Title: Kohtuasi C-177/16: Eelotsusetaotlus, mille on esitanud Augstākā tiesa (Läti) 29. märtsil 2016 – Biedrība „Autortiesību un komunicēšanās konsultāciju aģentūra/Latvijas Autoru apvienība” versus Konkurences padome

6.6.2016   
            
            
               ET
            
            
               Euroopa Liidu Teataja
            
            
               C 200/12
            
         Eelotsusetaotlus, mille on esitanud Augstākā tiesa (Läti) 29. märtsil 2016 – Biedrība „Autortiesību un komunicēšanās konsultāciju aģentūra/Latvijas Autoru apvienība”versus Konkurences padome
   (Kohtuasi C-177/16)
   (2016/C 200/18)
   Kohtumenetluse keel: läti
   
      Eelotsusetaotluse esitanud kohus
   
   Augstākā tiesa
   
      Põhikohtuasja pooled
   
   
      Kaebuse esitaja esimeses astmes: Biedrība „Autortiesību un komunicēšanās konsultāciju aģentūra/Latvijas Autoru apvienība”
   
      Vastustaja esimeses astmes: Konkurences padome
   
      Eelotsuse küsimused
   
   
               1.
            
            
               Kas Euroopa Liidu toimimise lepingu artikli 102 [teise lõigu] punkt a on kohaldatav menetlusele, mis puudutab liikmesriigis autoriõiguste kollektiivse esindamise organisatsiooni poolt kehtestatud tasusid, kui see organisatsioon kogub tasusid ka välismaiste autorite tööde eest ja tema kehtestatud tasud võivad pärssida nende teoste kasutamist kõnealuses liikmesriigis?
            
         
               2.
            
            
               Kas Euroopa Liidu toimimise lepingu artikli 102 [teise lõigu] punktis a kasutatud ebaõiglaste hindade kindlaksmääramiseks autoriõiguse ja sellega kaasnevate õiguste kollektiivse esindamise valdkonnas on sobiv ja piisav võrrelda kõnealuse turu hindasid (tasusid) ja naaberturgude hindasid (tasusid); ja millistel juhtudel?
            
         
               3.
            
            
               Kas Euroopa Liidu toimimise lepingu artikli 102 [teise lõigu] punktis a kasutatud ebaõiglaste hindade mõiste kindlaksmääramiseks autoriõiguse ja sellega kaasnevate õiguste kollektiivse esindamise valdkonnas on sobiv ja piisav kasutada sisemajanduse koguproduktist tuletatud ostujõupariteedi näitajat?
            
         
               4.
            
            
               Kas tasusid tuleb võrrelda igas nende segmendis eraldi või tasude keskmise tasemega seoses?
            
         
               5.
            
            
               Millal tuleb järeldada, et Euroopa Liidu toimimise lepingu artikli 102 [teise lõigu] punkti a tähenduses ebaõiglaste hindade mõiste alusel analüüsitud tasude erinevus on oluline, nii et turgu valitsevas seisundis ettevõtjal on kohustus tõendada, et tema tasud on õiglased?
            
         
               6.
            
            
               Millist teavet on mõistlik ettevõtjalt oodata, et tõendada Euroopa Liidu toimimise lepingu artikli 102 [teise lõike] punkti a kohaldamise raames autoriõigustega kaitstud teoste autoritasude õiglast laadi, kui nende teoste hinda ei ole võimalik kindlaks määrata sel viisil nagu materiaalsete toodete puhul? Kas tegu on üksnes autoriõiguste kollektiivse esindamise organisatsiooni halduskuludega?
            
         
               7.
            
            
               Kas konkurentsiõiguse rikkumise korral tuleb trahvi kindlaksmääramisel välistada autoriõiguste kollektiivse esindamise organisatsiooni käibest litsentsitasud, mida see ettevõtja autoritele maksab?